Aleksandr Rodčenko

Pitor, dissegnator, scultor.
Esponent dla vanguardia soviética a l'ha arpresentà, con na pràtica ch'a visava a brisé la division tradissional antra camp e géner artìstich, la sìntesi dj'art tìpica dël costrutivism.
Aleksandr Mikhailovič Rodčenko (cirìlich: Александр Михайлович Родченко) a l'era nassù a San Peroborgh ël 23 ëd novèmber dël 1891 e a l'é mòrt a Mosca ël 3 dë dzèmber dël 1956.

Livrà la scòla d'art ëd Kazan, dël 1914, a l'ancamin a l'é avzinasse a A. Beardsley, ch'a l'ha anfluensà soe teorìe a vnì an sla linia, e già dal 1915, amis ëd V.E. Tatlin e dij futurista, a l'ha smonù a la mostra Magasin ëd Mosca na serie ëd dissègn ësperimentaj fàit con righel e compass.
Rodčenko a l'ha ancaminà a partissipé motobin prest a j'atività dle neuve anstitussion colturaj dla rivolussion russa.
Ansema a Olga Rosanova a l'é ocupasse dla riorganisassion dël travaj ch'a rësguardava j'art aplicà ant le fàbriche e ij laboratòri artisan.

Soe esperiense ëd progetista a l'han ancaminà con la decorassion dël Cafè pitoresch (Mosca, 1917) e a l'han avù sò moment pì fiamengh ant ij proget d'architetura-scultura dissegnà ant la curnis dël sìrcol antërdissiplinar moscovita Sìntesi-pitura-scultura-architetura.

Dal 1923, a pràtica ël fotomontage, técnica ch'a l'é 'l prim a spantié ant l'Union Soviética.
Apress, a realisa ij ritrat fotogràfich dij sò amis ('me Majakovskij) e ëd soa mare, an gròss pian ës-ciass.
Dal 1926, a piassa la fotografìa al sènter ëd sò travaj, an fortendne la superiorità rëspet a la pitura e an considerandla un mojen pì arpresentativ ëd la modernità.

 Euvre prinsipaj 
 Costrussion sospèise (1920-1921): a son ëd forme geométriche ficà un-a ant l'àutra e fàite ëd listej ëd material pòver.

Rodčenko, Aleksandr
Rodčenko, Aleksandr